# Indira Ranamagar

Indira Ranamagar (Shanischare-6 Salbara, Debniya Basti, districte de Jhapa, Nepal, 1970) és una treballadora social nepalesa, fundadora de l'organització sense ànim de lucre Prisoner's Assistance Nepal, que té cura dels fills de pares criminals que viuen a les presons.

## Orígens i trajectòria

Ranamagar va néixer en un entorn rural pobre del Nepal, en el qual no va poder assistir a l'escola a diferència dels seus germans i, en canvi, va aprendre a llegir i a escriure practicant les lletres amb un pal sobre la pols del pati. Després d'estudiar tot el que va poder dels llibres escolars dels seus germans, se li va permetre assistir a l'escola i es va graduar a l'escola local sent de les millors de la classe. Després de la seva graduació, va esdevenir professora i, finalment, es va traslladar a Katmandú. Com a jove adulta es va interessar per l'obra de Bishnu Kumari Waiba, més coneguda com a Parijat, una famosa escriptora nepalesa i activista social que, entre altres proeses, va lluitar pels drets dels presos polítics del Nepal. Ranamagar es va unir al moviment pels drets dels presos de Parijat i va conèixer bé el sistema judicial del Nepal i les pèssimes condicions de les seves presons. Després de la mort de Parijat el 1993, Ranamagar va continuar visitant presons i proporcionant queviures als presos, passant el seu focus de presos polítics a persones empobrides i desfavorides, sovint empresonades injustament per delictes menors ocasionats per la desesperació.

## Prisoners Assistance Nepal

L'any 2000, i com a resultat del seu continu treball amb presos i reconeixement de les seves lluites a través de diversos projectes socials, va fundar l'organització sense ànim de lucre Prisoner's Assistance Nepal. Aquesta entitat té per objecte donar suport i ajuda als presos, ja sigui durant la seva estada al centre penitenciari com després en el seu alliberament, així com també donar assistència als seus familiars. Des de la seva gènesi, Ranamagar va fer créixer l'organització per a cuidar més de dos mil infants rescatats de les presons, a més de proporcionar serveis als presos de més de setanta presons de tot el país. El seu continu treball també va comportar l'obertura de quatre llars d'infants, dues escoles i diversos altres projectes socials destinats a ajudar els presos i els seus fills.
En reconeixement d'aquest treball, va ser una de les tres candidatures finalistes al Premi Mundial per a la Infància 2014 i, el 22 d'octubre de 2014, va ser guardonada amb el premi honorari mundial infantil, per part de la reina Silvia de Suècia. Tres anys més tard, la BBC la va classificar com una de les 100 Women BBC durant el 2017.

## Presència en territoris de parla catalana

Ranamagar ha participat en xerrades i conferències sobre la seva trajectòria i l'entitat que presideix en indrets com ara a Barcelona a la Casa del Tibet (9 desembre 2016) o a l'Espai Jove La Fontana (27 setembre 2019), així com a Sant Joan de les Abadesses (29 setembre 2019) o Novelda pel Nepal Festival (maig 2015 i 21 setembre 2019).
L'any 2015 l'escriptor Jordi Imbert i Riera va publicar el llibre solidari, autoeditat i en català, sobre la vida de Ranamagar, titulat Indira Ranamagar: Una llum enmig de la foscor.

## Referències

* 1 2 «Indira Ranamagar – Social Worker, Founder/Prisoner's Assistance Nepal» (en anglès). WomenRockProject.com. [Consulta: 2 juny 2020].
* 1 2 Mas, Cristina. «El cantant de Txarango s'aboca a la solidaritat amb els presos del Nepal». Ara.cat, 29-09-2019. [Consulta: 4 juny 2020].
* ↑ «कान्तिपुर समाचार» (en nepalès). Ekantipur.com. Arxivat de l'original el 2015-08-30. [Consulta: 25 setembre 2019].
* ↑ समाचार, राज्यसत्ता. «विश्वकै ठूलो पुरस्कार इन्दिराकै मुखैमा» (en nepalès). Rajyasatta.com, 08-02-2014. Arxivat de l'original el 2018-09-16. [Consulta: 25 setembre 2019].
* ↑ «Indira Ranamagar» (en castellà). WorldsChildrensPrize.org. [Consulta: 25 setembre 2019].
* ↑ «BBC 100 Women: Who is on the list?» (en anglès). BBC.com, 01-11-2017. [Consulta: 22 novembre 2018].
* ↑ «Hoy a las 19h: Conferencia de Indira Ranamagar en la Casa del Tíbet de Barcelona» (en castellà). CasadelTibetBcn.org, 09-12-2020. [Consulta: 2 juny 2020].
* ↑ «Alguer Miquel presenta el projecte solidari Casa Terra». NacióDigital.cat, 26-09-2019. [Consulta: 4 juny 2020].
* ↑ «Kaliu Nepal organiza una fiesta solidaria en Novelda» (en castellà). NoveldaDigital.es, 25-05-2015. [Consulta: 2 juny 2020].
* ↑ «El “Nepal Festival” contará con la colaboración de Indira Ranamagar» (en castellà). NoveldaDigital.es, 17-09-2019. [Consulta: 2 juny 2020].
* ↑ «'Indira Ranamagar. Una llum enmig dins la foscor' a la Biblioteca de Taradell». Taradell.cat, 05-02-2016. [Consulta: 2 juny 2020].

## Enllaços externs

* Indira Ranamagar - Lloc web oficial
* Indira Ranamagar - Lloc web oficial